Document ID: 32000L0003

Direktiva Komisije 2000/3/ES
z dne 22. februarja 2000
o prilagajanju direktive Sveta 77/541/EGS o varnostnih pasovih in sistemih za zadrževanje potnikov motornih vozil tehničnemu napredku
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil [1], nazadnje spremenjene z Direktivo Evropskega parlamenta in Sveta 98/91/ES [2],
ob upoštevanju Direktive Sveta 77/541/EGS z dne 28. junija 1977 o približevanju zakonodaje držav članic o varnostnih pasovih in sistemih za zadrževanje potnikov motornih vozil [3], nazadnje spremenjene z Direktivo Komisije 96/36/ES [4], zlasti člena 10,
ob upoštevanju naslednjega:
(1) Direktiva 77/541/EGS je ena od posamičnih direktiv za postopek ES-homologacije, uveden z Direktivo 70/156/EGS. Zato se določbe Direktive 70/156/EGS v zvezi s sistemi, sestavnimi deli in samostojnimi tehničnimi enotami vozil uporabljajo za Direktivo 77/541/EGS.
(2) Zaradi tehničnega napredka je mogoče izboljšati varnost potnikov tako, da se predpiše vgradnja tritočkovnih varnostnih pasov z navijali za vse sedeže motornih vozil kategorije M1.
(3) S sklepom Sveta 97/836/ES [5] je Skupnost pristopila k Sporazumu Gospodarske komisije za Evropo ZN (ECE), sklenjenemu 20. marca 1958 v Ženevi, kakor je bil revidiran 16. oktobra 1995, o sprejetju enotnih tehničnih predpisov za cestna vozila, opremo in dele, ki jih je mogoče vgraditi in/ali uporabljati na cestnih vozilih, in o pogojih za vzajemno priznavanje homologacij, podeljenih na podlagi teh predpisov.
(4) S pristopom k revidiranemu Sporazumu je Skupnost pristopila k določenemu seznamu Pravilnikov ECE, sprejetih na podlagi omenjenega sporazuma. Ta seznam vključuje Pravilnik ECE R 44 o homologaciji naprav za zadrževanje otrok v motornih vozilih (sistem za zadrževanje otrok).
(5) Priporočljivo je vključiti zahteve za varovanje otrok ter ustrezno spremeniti priloge k Direktivi 77/541/EGS z vključitvijo posebnih zahtev za sisteme za zadrževanje otrok na podlagi Pravilnika ECE R 44. Zaradi jasnosti bi bilo treba nadomestiti celotno besedilo prilog k Direktivi 77/541/EGS.
(6) Ukrepi, predvideni v tej direktivi, so v skladu z mnenjem Odbora za prilagajanje tehničnemu napredku, ustanovljenega z Direktivo 70/156/EGS -
SPREJELA NASLEDNJO DIREKTIVO:
Člen 1
Priloge k Direktivi 77/541/EGS se nadomestijo z besedilom iz Priloge k tej direktivi.
Člen 2
1. Po 1. oktobru 2000 države članice ne smejo zaradi razlogov v zvezi z varnostnimi pasovi in sistemi za zadrževanje potnikov:
- zavrniti podelitve ES-homologacije ali nacionalne homologacije za tip motornega vozila, varnostnega pasu, sistema za zadrževanje potnikov ali sistema za zadrževanje otrok ali
- prepovedati registracije, prodaje ali začetka uporabe vozil oziroma prodaje ali začetka uporabe varnostnih pasov, sistemov za zadrževanje potnikov ali sistemov za zadrževanje otrok,
če ti varnostni pasovi in sistemi za zadrževanje potnikov ali sistemi za zadrževanje otrok izpolnjujejo zahteve Direktive 77/541/EGS, spremenjene s to direktivo.
2. Po 1. oktobru 2001 države članice:
- ne smejo več podeljevati ES-homologacije in
- lahko zavrnejo podelitev nacionalne homologacije
za tip vozila, če niso izpolnjene zahteve Direktive 77/541/EGS, spremenjene s to direktivo, glede sistemov za zadrževanje otrok in vgradnje varnostnih pasov na vseh sedežih v vozilih kategorije M1, vključno z integriranimi sistemi za zadrževanje otrok, če so vgrajeni.
Vendar se zahteva za vgradnjo tritočkovnih varnostnih pasov na vseh sedežih vozil kategorije M1 uporablja od 1. aprila 2002. Do tega datuma za vgradnjo varnostnih pasov na vozilih kategorije M1 veljajo zahteve, iz v Priloge XV k Direktivi 77/541/EGS.
3. Po 1. oktobru 2002 države članice:
- štejejo potrdila o skladnosti, ki spremljajo nova vozila kategorije M1 skladno z Direktivo 70/145/EGS, za neveljavna v smislu člena 7(1) navedene direktive in zavrnejo registracijo, prodajo ali začetek uporabe novih vozil brez veljavnega potrdila o skladnosti na podlagi Direktive 70/156/EGS, razen če se uveljavljajo določbe člena 8(2) navedene direktive,
- lahko zavrnejo registracijo, prodajo ali začetek uporabe novih vozil kategorij N1 in M2, katerih masa ne presega 3,5 tone, glede integriranih sistemov za zadrževanje otrok, če so vgrajeni,
zaradi razlogov v zvezi z varnostnimi pasovi in sistemi za zadrževanje potnikov, če niso izpolnjene zahteve Direktive 77/541/EGS, spremenjene s to direktivo.
Vendar se zahteva za tritočkovne pasove na vseh sedežih vozil kategorije M1 uporablja od 1. oktobra 2004. Do tega datuma za vgradnjo varnostnih pasov na vozilih kategorije M1veljajo zahteve, predpisane v Prilogi XV k Direktivi 77/541/EGS.
4. Od 1. januarja 2001 se za integrirane sisteme za zadrževanje otrok kot originalne dele vozila v smislu člena 7(1) Direktive 70/156/EGS uporabljajo zahteve Direktive 77/541/EGS, spremenjene s to direktivo.
Člen 3
1. Države članice sprejmejo zakone in druge predpise, potrebne za uskladitev s to direktivo, najpozneje do 30. septembra 2000. O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 4
Ta direktiva začne veljati dvajseti dan po objavi v Uradnem listu Evropskih skupnosti.
Člen 5
Ta direktiva je naslovljena na države članice.
V Bruslju, … 2000

Labels: 7
8